ET Euroopa Liidu Teataja C 289/29

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 289/16)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„CHOURIÇO AZEDO DE VINHAIS” või „AZEDO DE VINHAIS” või „CHOURIÇO DE PÃO DE VINHAIS”

EÜ NR: PT/PGI/005/0458/20.04.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Gabinete de Planeamento e Políticas Aadress: Rua Padre António Vieira, n.o 1-8o P-1099-073 Lisboa Telefon: (351) 213 819 300 Faks: (351) 213 876 635 E-post: gppaa@gppaa.min-agricultura.pt

2. Taotlejate rühm:

Nimi: ANCSUB — Associação Nacional de Criadores de Suínos de Raça Bísara Aadress: Edifício da Casa do Povo — Largo do Toural P-5320-311 Vinhais Telefon: (351) 273 771 340 Faks: (351) 273 770 048 E-post: ancsub@bisaro.info Koosseis: Tootjad/töötlejad ( X ) Muud ( )

3. Toote liik:

Rühm 1.2: lihatooted (kuumtöödeldud, soolatud, suitsutatud jne)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Chouriço Azedo de Vinhais” või „Azedo de Vinhais” või „Chouriço de Pão de Vinhais”

4.2. Kirjeldus: Suitsuvorst, mis on valmistatud „bisara” sigade või 50 % bisaro tõu veresusega loomade (F1 loomad, saadud tõuraamatusse kantud puhtavereliste „bisaro” sigade ristamisel muude tõugudega) lihast ja rasvast, piirkonnas valmistatavast nisuleivast ning Trįs-os-Montesi oliiviõlist (mis annavad tootele spetsiifilise maitse ja tekstuuri), mis on topitud seasoolde (jämesoolde). Üks soole ots seotakse või õmmeldakse kinni ja keeratakse ära, seejärel tehakse kaks või kolm sõlme ning pärast täitmist seotakse teine ots puuvillaniidiga kinni. Vorst on sirge, silindrikujuline, keskmiselt 20–25 cm pikkune, läbimõõduga 7–10 cm ja kollakaspruuni värvusega. Vorstisisu on samuti kollakaspruuni värvusega ja sileda lõikepinnaga. Toote mass on ligikaudu 300 g.

4.3. Geograafiline piirkond: Traditsioonilise tootmismeetodi, loomasööda tüübi, kohaliku elanikkonna traditsioonilise loomapidamise oskusteabe ning mullatingimuste tõttu (soodustavad erilise kvaliteediga tooraine saamiseks vajaliku toidubaasi teket) on „Chouriço Azedo de Vinhais” suitsuvorsti tootmispiirkond (s.t piirkond, kus „bisara” sead ja ristandid on sündinud, kasvanud, nuumatud, tapetud ja kus nende liha on tükeldatud) piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais ning Vila Reali piirkonna haldusüksustega Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar ja Vila Real. Üksnes kõnealuses piirkonnas on vajalik toidubaas ja loomapidamise oskusteave. Arvestades „Chouriço Azedo de Vinhais” tootmiseks vajalikke erilisi ilmastikutingimusi, elanike oskusteavet ja kasutatavaid traditsioonilisi kohalikke meetodeid, on toote geograafiline töötluspiirkond piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais.

4.4. Päritolutõend: Suitsuvorsti „chouriço azedo de Vinhais” võib valmistada üksnes eespool osutatud töötlemispiirkonnas asuvates nõuetekohaselt litsentsitud töötlemisettevõtetes. Kogu tootmisprotsess on allutatud rangele kontrollile, mis teeb suitsuvorsti „Chouriço Azedo de Vinhais” täielikult jälgitavaks. Suitsuvorsti toormaterjaliks kasutatavaid tõuraamatusse kantud bisaro sigu või bisaro tõu veresusega ristandeid (F1), kelle üks vanem on tõuraamatusse kantud bisaro siga, kasvatakse põllumajandusettevõtete maadel, mis sobivad semiekstensiivseks karjakasvatuseks ning kust on pärit tavapärane loomasööt. Tuleb märkida, et sead söövad suurtes kogustes kastaneid, mille tõttu on lihal ainulaadsed ja äratuntavad organoleptilised omadused. Sead tapetakse ja tükeldatakse litsentsitud ettevõtetes, mis asuvad toote geograafilises tootmispiirkonnas. Toodet võib töödelda üksnes ettevõtetes, mis on tootjarühmalt loa saanud kontrolliasutuse eelneval heakskiidul. Igale vorstile paigaldatud sertifitseerimismärgil on number, mis tagab toote täieliku jälgitavuse kuni põllumajandusettevõtteni, millest toode pärineb. Sertifitseerimismärgil oleva seerianumbri järgi on võimalik tõendada toote päritolu igas tootmisahela etapis.

4.5. Tootmismeetod: Sealiha (tailiha, pea, külje- ja kõhutükk) lõigatakse keskmise suurusega tükkideks, keedetakse soolvees ja lõigatakse kuumalt ribadeks. Koorikuga nisuleib lõigatakse õhukesteks viiludeks ja pehmendatakse lihapuljongis. Sellele massile lisatakse maitseained, sealiharibad, oliiviõli, paprika ja küüslauk. Pärast maitsestamist topitakse segu kohe seasoolde ja suitsutatakse vorste aeglaselt (traditsiooniliselt rohkem kui neli nädalat) tamme- ja/või kastanipuusuitsus. Suitsuvorsti „chouriço azedo de Vinhais” turustatakse tervelt ning see on alati eelpakendatud päritolukohas. Pakendamiseks kasutatakse spetsiaalset materjali, mis on tootega kokku puutudes ohutu ja inertne. Toodet võib pakkida tavalisse või kontrollitud keskkonda või vaakumisse. Toodet võib pakkida ainult geograafilises töötlemispiirkonnas, et oleks tagatud jälgitavus ja kontroll ning et vältida muutusi toote maitseomadustes.

4.6. Seos piirkonnaga: Mitmesugused loomakujulised skulptuurid ja haldusüksuste registrite dokumentides leitud viited sigadelt ja sealihatoodetelt tasutavate maksude kohta tõestavad, et seakasvatus on selles piirkonnas olnud tähtsal kohal juba väga pikka aega. Toode ja geograafiline piirkond on läbi põimunud tänu (pärismaise) looma aretamisele, nendele loomadele söödetavatele kohalikele toodetele, oskusele valida sealihast just õigeid tükke, suitsutamismeetodile, mille puhul liha suitsutatakse kohalikke küttepuid kasutades järk-järgult mahedas suitsus, ning laagerdumisprotsessile, mis toimub toote säilitamiseks sobivas väga külmas ja kuivas keskkonnas.

4.7. Kontrolliasutus:

Nimi: Tradição e Qualidade — Associação Interprofissional para Produtos Agro-Alimentares de Trás-os-Montes Aadress: Av. 25 de Abril, 273 S/L P-5370-202 Mirandela Telefon: (351) 278 261 410 Faks: (351) 278 261 410 E-post: tradição-qualidade@clix.pt

„Tradição e Qualidade” on tunnistatud vastavaks standardi 45011:2001 nõuetele.

4.8. Märgistus: Märgistuse puhul on kohustuslik kasutada sõnastust „Chouriço azedo de Vinhais — Indicação Geográfica Protegida” (kaitstud geograafiline tähis), ühenduse logo ja allpool esitatud Vinhaisi toodete logo. Märgistus peab sisaldama ka sertifitseerimismärki, millel on kirjas toote nimetus, kontrolliasutus ja järjekorranumber (toote jälgitavust tagav numbriline või tähtnumbriline kood).

(1) ELT L 93, 31.3.2006, lk 12.